CELEX: C2005/115/61
Language: el
Date: 2005-05-14 00:00:00
Title: Υπόθεση T-116/05: Αγωγή του Dorian Lacombe κατά του Συμβουλίου της Ευρωπαϊκής Ενώσεως που ασκήθηκε στις 28 Φεβρουαρίου 2005

14.5.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 115/34
            
         Αγωγή του Dorian Lacombe κατά του Συμβουλίου της Ευρωπαϊκής Ενώσεως που ασκήθηκε στις 28 Φεβρουαρίου 2005
   (Υπόθεση T-116/05)
   (2005/C 115/61)
   Γλώσσα διαδικασίας: η γαλλική
   Ο Dorian Lacombe, κάτοικος Evry (Γαλλία), εκπροσωπούμενος από τους δικηγόρους Sébastien Orlandi, Xavier Martin, Albert Coolen, Jean-Noël Louis και Etienne Marchal, με τόπον επιδόσεων στο Λουξεμβούργο, άσκησε ενώπιον του Πρωτοδικείου των Ευρωπαϊκών Κοινοτήτων, στις 28 Φεβρουαρίου 2005, αγωγή κατά του Συμβουλίου της Ευρωπαϊκής Ενώσεως.
   Ο ενάγων ζητεί από το Πρωτοδικείο:
   
               1)
            
            
               να υποχρεώσει το Συμβούλιο να του καταβάλει αποζημίωση αντιστοιχούσα στο σύνολο των συμπληρωματικών παροχών σύμφωνα με το σχετικό σημείωμα που έφερε τη σύμφωνη υπογραφή της ιεραρχικώς προϊσταμένης του και του γενικού γραμματέα του Συμβουλίου, ύστερα από αφαίρεση της ήδη καταβληθείσας αποζημιώσεως,
            
         
               2)
            
            
               να υποχρεώσει το Συμβούλιο να καταβάλει στο σχετικό ταμείο κοινωνικής ασφαλίσεώς του τις προβλεπόμενες από την ισχύουσα νομοθεσία εργοδοτικές εισφορές,
            
         
               3)
            
            
               να υποχρεώσει το Συμβούλιο να του καταβάλει τα επιδόματα ανεργίας που αυτός θα δικαιούνταν αν οι εργοδοτικές εισφορές είχαν καταβληθεί εγκαίρως στο σχετικό ταμείο κοινωνικής ασφαλίσεως,
            
         
               4)
            
            
               να υποχρεώσει το καθού να του καταβάλει τόκους υπερημερίας υπολογιζόμενους στην κεντρική τιμή της Ευρωπαϊκής Κεντρικής Τράπεζας, με προσαύξηση 2 μονάδων επί όλων των ποσών που θα έπρεπε να έχουν καταβληθεί κατ' εφαρμογήν της συμβάσεως επικουρικού υπαλλήλου που συνέδεε τα δύο μέρη.
            
         Ισχυρισμοί και κύρια επιχειρήματα
   Ο ενάγων υπήρξε επικουρικός υπάλληλος του Συμβουλίου από την 1η Δεκεμβρίου μέχρι τις 31 Ιουλίου 2003. Ισχυρίζεται ότι το Συμβούλιο μείωσε, χωρίς αιτιολογία, από 73 σε 59,5 ημέρες το χρόνο που δικαιούνταν να του αναγνωρισθεί όσον αφορά τις ώρες που είχε εργασθεί τα Σάββατα, τις Κυριακές, τις αργίες και τις ημέρες που τα γραφεία ήσαν κλειστά. Προς στήριξη της θέσεως αυτής, ο προσφεύγων επικαλείται παράβαση του άρθρου 57 του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων, του άρθρου 56 του ΚΥΚ, της ανακοινώσεως προς το προσωπικό αριθ. 88/93, καθώς και της υποχρεώσεως αιτιολογήσεως.
   Περαιτέρω, ο ενάγων διατείνεται ότι το Συμβούλιο, κατά παράβαση του άρθρου 70 του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων, δεν κατέβαλε τις απαιτητέες εισφορές στο Ταμείο Κοινωνικής Ασφαλίσεως στο οποίο αυτός υπαγόταν. Ο ενάγων ζητεί επίσης την αποκατάσταση της ζημίας που υπέστη από το γεγονός αυτό.